Toppscorer-Vardys utrolige historie: – Må klype meg i armen
ARTIKKELEN ER OVER TRE ÅR GAMMEL – Jeg må klype meg i armen hver eneste dag. Det ligger mye hardt arbeid bak det. Måtte det fortsette lenge, sa Jamie Vardy idet han møtte pressen etter å ha scoret i Leicesters 3-0-seier over Newcastle lørdag. Seieren sendte eventyrklubben Leicester til toppen av Premier League-tabellen, og Vardy sitter enda litt mer komfortabelt på toppen av toppscorerlisten. Med 13 mål er det fire ned til annenplass Romelu Lukaku. Norsk Premier League-suksess: King scoret sitt første Kampen mot Newcastle er den 10. på rad hvor Vardy har scoret. Det betyr at han tangerer Ruud van Nistelrooys Premier League-rekord. Litt av en prestasjon for en «late bloomer» som for fem år siden spilte 7. divisjonsfotball mens han jobbet på en fabrikk for å få livet til å gå rundt.Jamie Vardy, født den 11. januar 1987 i Sheffield, var en brukbar fotballspiller i sin ungdom. Han spilte på aldersbestemte lag i Sheffield Wednesday, men da han var 16 år sa det stopp. Vardy ble vurdert som for liten og fikk ikke fornyet tillit i klubben. Unggutten var knust. Han vurderte å slutte med fotball. PLUSS: De ukjente toppscorerne I stedet meldte han overgang til den langt mindre prestisjefylte amatørklubben Stocksbridge Park Steels. 20 år gammel kjempet han seg til en plass på førstelaget, hvor han tjente 30 pund i uken. – Det beste med å være Premier League-spiller er definitivt at jeg slipper å stå opp klokken syv om morgenen. Jeg savner ikke å måtte kjøpe mat på bensinstasjonen heller. Når man må skynde seg fra jobb for å rekke trening, ender man opp med å spise hva som helst av «fast food» bare for å få noe i seg, sier Jamie Vardy om fortiden i et intervju med The Guardian . Han forteller om en uheldig episode fra en bar, hvor han skal ha endt opp i et slagsmål fordi noen mobbet vennen hans for at han gikk med høreapparat. Vardy ble dømt og måtte sone med fotlenke i seks måneder. Han hadde portforbud mellom 18.00 og 06.00, noe som ga betydelige utfordringer på fotballbanen. – Hvis det var en bortekamp langt unna, så kunne jeg bare spille en time, før jeg måtte forte meg hjem. Sånn var det i seks måneder. Vardy er altså født i 1987, og i 2007 var han fabrikkarbeider og amatørspiller i 7. divisjon. Samtidig scoret Lionel Messi – født samme år – et av tidenes mål for Barcelona mot Getafe. Karim Benzema, også 1987-modell, var toppscorer i fransk Ligue 1.Men trøbbelmakeren Vardy imponerte mer og mer på fotballbanen, og etter 66 mål på 107 kamper for Stocksbridge Park Steels ble han hentet av Halifax Town, som spilte seks divisjoner under Premier League. En kjempesesong endte med toppscorertittel og «årets spiller», og turen gikk videre til Fleetwood Town på femte nivå i det engelske ligasystemet. Igjen storspilte han. På sommeren i 2012 ble han tidenes dyreste spiller til å bli kjøpt fra et lag utenfor FA-ligasystemet da Leicester betalte en million pund for ham. Men livet i Leicester gikk ikke som en drøm. Han slet med dårlig form, ble hardt kritisert av supporterne, og så sent som på våren i 2013 var han svært nær å legge fotballskoene på hyllen for godt. En prat med foreldrene og treneren fikk ham til å ombestemme seg. – De trodde på meg, fortalte meg at jeg var god nok og oppmuntret meg, sier Vardy til BBC. Og siden den gang har livet hans vært et eventyr: Først opprykket til Premier League med Leicester i 2014, så den første Premier League-scoringen mot Manchester United, og så den første innkallingen til det engelske landslaget til kvalikkamper i juni 2015.Nå er den 28 år gamle Premier League-toppscoreren i sitt livs form etter scoring(er) i ti seriekamper på rad. Den siste kampen mot Newcastle skulle han egentlig ikke rekke på grunn av en hofteskade, men en ukes behandling i et «fryserom» med temperatur på 79 minusgrader gjorde at han rakk å forlenge scoringsrekken. Nå blir han av sin egen trener, Claudio Ranieri, sammenlignet med den argentinske legendespissen Gabriel Batistuta. – Batistuta scoret i 11 kamper på rad for meg i Fiorentina. Det er den beste rekken til en spiller jeg har trent. Forhåpentligvis kan Vardy slå den. Det er utrolig at vi nevner ham i samme åndedrag som Batistuta. – Det er så rart ettersom han for fire eller fem år siden spilte fotball utenfor ligasystemet, sier Ranieri etter 3-0-seieren over Newcastle som sendte Leicester til tabelltopp. Til helgen kan Vardy bli unik. Hvis han scorer mot Manchester United lørdag, slår han rekorden til Ruud van Nistelrooy, som spilte for nettopp United i sine glansdager. – Rekorder er til for å slås. Fortsett sånn, Vardy, alt det beste og lykke til, skrev van Nistelrooy på Instagram lørdag.
Jamie Vardy (28) er toppscorer i Premier League og tangerer målrekorden til Ruud van Nistelrooy (39). For to år siden vurderte han å slutte med fotball.